Poštovani roditelji i dragi učenici,

obavještavamo Vas da je proces upisa u srednje škole u Kantonu Sarajevo započeo te da se od ove godine **možete upisati u novoformirano odjeljenje izbornog područja matematičke gimnazije** pri Richmond Park International Secondary School u Sarajevu. Kako je rok za upis sljedeće sedmice te je dostupan ograničen broj stipendija, **molimo Vas da se javite školi najkasnije do srijede 16.06.** ukoliko ste zainteresovani za upis - nekoliko učenika je iskazalo interes, stoga požurite.

**Motivacija za formiranje odjeljenja**

Pri odabiru srednje škole važno je odabrati instituciju koja ne samo da njeguje odgoj učenika, već omogućava odličan intelektualni razvoj svakog pojedinca, teži izvrsnosti u naobrazbi i fokusira se na cjelokupnu budućnost učenika. Nažalost, rezultati eksternog testiranja učenika (PISA 2018) ukazuju na to da *obrazovni sistem u BiH većinom nije uspješan u prepoznavanju i razvoju punog potencijala (talentovanih) učenika* - učenici iz BiH imaju lošije znanje u odnosu na vršnjake iz susjednih i drugih evropskih država u oblasti čitanja, matematike i prirodnih nauka, a veoma mali broj učenika ostvario je izvanredan uspjeh, samo 1% u poređenju sa EU prosjekom od 16%.

Sa ciljem  da riješimo ovaj problem kroz institucionalni rad sa učenicima posebnog interesovanja za STEM oblasti (prirodne, matematičke i informatičke nauke) te s obzirom na rastuću potrebnu za radnom snagom iz STEM oblasti u svjetu, Richmond Park International Secondary School odlučio je osnovati posebno odjeljenje po uzoru na program rada Matematičke gimnazije u Beogradu, čiji učenici postižu izvanredne uspjehe na međunarodnim takmičenjima (preko 600 medalja od 1966.) i kasnije u karijerama u STEM oblastima. S obzirom na [uspjehe bivših učenika Richmond Park Schools](https://secondary.rps.edu.ba/dostignuca/#maturanti), dostupnost iskusnih predavača i sjajne uslove u školi, vjerujemo da ćemo kroz ovo odjeljenje omogućiti odličan rad sa talentovanim učenicima, njegovati i usavršiti njihove vještine, te ih adekvatno pripremiti za budući rad u STEM oblastima.

**Predavači, nastavni plan i program**

Sa učenicima će raditi predavači iskusni u radu sa talentovanim učenicima, a po nastavnom planu i programu kojeg su napisali članovi Društva fizičara u FBiH, Udruženja matematičara KS i mladi informatičari koji su prethodnih godina radili sa učenicima kroz brojna takmičenja, škole i kampove. Vođe timova za izradu NPPa iz matematike, fizike i informatike bili su bivši učesnici olimpijada, predavači na kampovima i vođe olimpijskih timova: Admir Beširević (doktorant na PMF UNSA, bronza na IMO 2010), Selver Pepić (doktorant na IST Austria, bronza na IPhO 2012) te Muamer Parić (bachelor student na ETF UNSA, učesnik na IOI 2016, 2017, 2018) i Kenan Saračević (master student na ETF UNSA). Nastavni plan i program je razvijen po uzoru na Matematičku gimnaziju u Beogradu, ali modernizovan i izmijenjen gdje je potrebno - planirane predmete i broj možete vidjeti u dodatku, a za sadržaj pojedinačnih predmeta molimo Vas da nas kontaktirate (sadržaj u Matematičkoj gimnaziji Beograd možete vidjeti [ovdje](https://drive.google.com/drive/folders/1XqvhZelxaVfjxKJJ5JbeFNmUjtYB3V1z?usp=sharing)).

**Učenici, internat, stipendije**

Odjeljenje je namijenjeno svim učenicima koji žele izučavati prirodne, matematičke i informatičke nauke sa većim fokusom i obimom nego u tipičnim gimnazijama - gotovo 50% fonda časova će biti iz prirodnih, matematičkih i informatičkih predmeta. U sklopu škole nalazi se internat, te je stoga i za učenike van Sarajeva moguće da upišu ovo odjeljenje. Za ograničen broj učenika su dostupne stipendije koje će pokriti punu cijenu školovanja (uključujući i cijenu smještaja u internatu). Stipendije su dostupne za:

* najboljih 5 sa kantonalnih takmičenja
* najboljih 15 sa federalnih takmičenja
* najboljih 20 sa državnih takmičenja

iz matematike, fizike i informatike, ali i za druge učenike sa sličnim uspjesima (npr. sa naučnih škola/kampova i slično).

Ovo je izuzetna prilika koja se ove godine po prvi put pruža učenicima u BiH, stoga vam preporučujemo da odaberete novoformirano odjeljenje matematičke gimnazije Richmond Park International Secondary School u Sarajevu, te postanete prva generacija ovog posebnog odjeljenja.

Za sve dodatne informacije (npr. o pravu na stipendiju) slobodno se možete obratiti školi na [secondary@rps.edu.ba](mailto:secondary@rps.edu.ba).

Srdačan pozdrav,

Richmond Park International Secondary School u Sarajevu

|  |  |  |  |  |  |  |
| --- | --- | --- | --- | --- | --- | --- |
|  | NASTAVNI PLAN ZA ODJELJENJE MATEMATIČKE GIMNAZIJE | | | | |  |
|  |  |  |  |  |  |  |
| Redni broj | Naziv predmeta | Razred i broj nastavnih sati sedmično | | | |  |
| I | II | III | IV | Ukupno |
| 1 | Bosanski jezik i književnost, hrvatski jezik i književnost,srpski jezik i književnost | 4 | 4 | 3 | 3 | 14 |
| 2 | Prvi strani jezik | 4 | 2 | 2 | 2 | 10 |
| 3 | Historija | 1 | 2 | - | - | 3 |
| 4 | Geografija | 2 | 1 | - | - | 3 |
| 5 | Sociologija | - | - | 1 | - | 1 |
| 5 | Psihologija | - | - | 2 | - | 2 |
| 6 | Filozofija sa logikom | - | - | - | 2 | 2 |
| 7 | Demokratija i ljudska prava/Građansko obrazovanje | - | - | - | 2 | 2 |
| 8 | Muzička kultura | 1 | - | - | - | 1 |
| 9 | Likovna kultura | 1 | - | - | - | 1 |
| 10 | Sport | 2 | 2 | 2 | 2 | 8 |
| 11 | Vjeronauka/Kultura religija | 1 | 1 | 1 | 1 | 4 |
|  |  |  |  |  |  |  |
| 12 | **Analiza sa algebrom** | **4** | **4** | **4** | **4** | **16** |
| 13 | **Geometrija** | **4** | **2** |  |  | **6** |
| 14 | **Analiticka geometrija i linearna algebra** |  |  | **3** |  | **3** |
| 15 | **Vjerovatnoca i matematička statistika** |  |  |  | **2** | **2** |
| 16 | **Numerički algoritmi i obrada podataka** |  |  |  | **2** | **2** |
| 17 | **Fizika** | **4** | **4** | **4** | **3** | **15** |
| 18 | **Programiranje** | **2** | **2** | **2** | **1** | **7** |
| 19 | **Informatika** | **2** | **1** | **1** | **2** | **6** |
| 20 | **Hemija** |  | 2 | 2 | 2 | **6** |
| 21 | **Biologija** |  | 2 | 2 | 2 | **6** |
|  |  |  |  |  |  |  |
|  | **TOTAL po razredu** | **32** | **29** | **29** | **30** | **120** |